|  |  |
| --- | --- |
| AGENCIJA ZA KOMERCIJALNU DJELATNOST proizvodno, uslužno i trgovačko d.o.o. Savska cesta 31, 10000 Zagreb  OIB: 58843087891 | Evidencijski broj: 1/INV/OPN |
| 1. Izmjena Poziva na dostavu ponuda | |

Broj: 13/2024-48

Zagreb, 4.6.2024.

SVIM ZAINTERESIRANIM

GOSPODARSKIM SUBJEKTIMA

Sukladno traženju zainteresiranog gospodarskog subjekta i točki 10. Poziva za dostavu ponuda, u otvorenom postupku nabave „Izgradnja Data centra Sveta Nedelja“, Naručitelj pojašnjava te mijenja Poziv za dostavu ponuda kako slijedi:

1. Pitanje

U točki 8.2.3. Stručna sposobnost, navodite slijedeće:

Za stručnjake iz podtočaka 1. do 4. ponuditelj treba dostaviti potvrde nadležne Hrvatske komore inženjera da je predloženi stručnjak upisan u imenik inženjera gradilišta ili voditelja radova te da istome nije izrečena mjera zabrane obavljanja poslova…

Obzirom da članstvo u Komorama nije više zakonska obveza, molimo pojašnjenje možemo li, a sukladno zakonskoj regulativi, kao dokaz da traženi stručnjaci ispunjavaju uvjete kao odgovorne osobe, dostaviti preslike njihovih diploma i uvjerenja o položenom stručnom ispitu.

1. Odgovor:

Naručitelj prihvaća zahtjev gospodarskog subjekta te mijenja točku 8.2.3. Poziva na dostavu ponuda na način da sada glasi:

8.2.3. Stručna sposobnost

Ponuditelj mora imati na raspolaganju minimalno :

1. najmanje jednog inženjera gradilišta,

2. najmanje jednog voditelja radova – građevinarstvo,

3. najmanje jednog voditelja radova - strojarstvo,

4. najmanje jednog voditelja radova - elektrotehnika.

Jedan tehnički stručnjak može zadovoljiti više uvjeta.

Napomena: Inženjer gradilišta i voditelj radova iz područja građevinarstva može biti ista osoba ukoliko ispunjava potrebne uvjete propisane Zakonom o poslovima i djelatnostima prostornog uređenja i gradnje (NN 78/15, NN 118/18, NN 110/19). Inženjeri gradilišta moraju dnevno biti prisutni tijekom izvođenja radova iz svog djelokruga i biti sposobni komunicirati na hrvatskom jeziku u govoru i pismu. Ukoliko nisu sposobni obavljati tekuću konverzaciju u govoru i pismu na hrvatskom jeziku, moraju o svom trošku osigurati i dnevnu prisutnost tumača sa odnosnog jezika na hrvatski jezik. U slučaju potrebe, Naručitelj može na temelju pismenog zahtjeva odabranog ponuditelja odobriti zamjenu nominiranih stručnjaka, ali pod uvjetom da odabrani ponuditelj ponudi najmanje jednako stručnu osobu čiju stručnost mora dokazati dokazima traženim ovim Pozivom.

Ponuditelj tijekom trajanja ugovora mora osigurati raspoloživost ponuđenih stručnih osoba s traženim kompetencijama. Ukoliko nakon sklapanja ugovora Odabranom ponuditelju nisu na raspolaganju stručne osobe navedene u odabranoj Ponudi, Odabrani ponuditelj će biti obvezan u roku od 8 dana osigurati nove stručne osobe s traženim kompetencijama te o tome obavijestiti Naručitelja.

Ponuditelj je u svrhu dokazivanja sposobnosti stručnih osoba iz podtočaka od 1. do 4. točke 8.2.3. koje će biti uključene u izvršavanje ugovora dužan priložiti popunjenu tablicu Popis stručnih osoba.

Navedena tablica Popis stručnih osoba mora biti ovjerena službenim pečatom i potpisana od strane osobe ovlaštene za zastupanje gospodarskog subjekta.

Za stručnjake iz podtočaka 1. do 4. točke 8.2.3. ponuditelj treba dostaviti:

- diplomu ili drugi dokument kojim se dokazuje da je stručnjak završio preddiplomski sveučilišni studij i stekao akademski naziv sveučilišni prvostupnik (baccalaureus) inženjer odgovarajuće struke ili stručni studij i stekao stručni naziv stručni prvostupnik (baccalaureus) inženjer odgovarajuće struke ako je tijekom cijelog svog studija stekao najmanje 180 ECTS bodova, odnosno kojim se dokazuje da je stručnjak na drugi način propisan posebnim propisom stekao odgovarajući stupanj obrazovanja odgovarajuće struke i Uvjerenje o položenom stručnom ispitu

ili

- potvrde nadležne Hrvatske komore inženjera da je predloženi stručnjak upisan u imenik inženjera gradilišta ili voditelja radova te da istome nije izrečena mjera zabrane obavljanja poslova

Za stručnjake iz podtočaka 1. do 4. točke 8.2.3. ponuditelj treba dostaviti i slijedeće podatke za svakog nominiranog stručnjaka: ime i prezime, stručno zvanje, naznaku za kojeg stručnjaka se imenuje, navod o referencama vođenju projekta ne manjoj od 1.000.000 € bez PDV-a (naziv i vrijednost investicije, razdoblje izvođenja radova, investitor), navod o zadovoljenju uvjeta propisanih Zakonom o poslovima i djelatnostima prostornog uređenja i gradnje (NN 78/15, NN 118/18, NN 110/19), te mjesto trenutnog zaposlenja (trenutnog poslodavca). Odabrani ponuditelj (izvoditelj) mora u obavljanju djelatnosti građenja imati zaposlenog inženjera gradilišta i voditelja radova u skladu s odredbama članka 30. Zakona o poslovima i djelatnostima prostornog uređenja i gradnje.

Za sve stručnjake iz podtočaka 1. do 4. točke 8.2.3. ponuditelj treba dostaviti Životopis iz kojeg su vidljive reference da su sudjelovali kao nominirani stručnjaci na projektu izvođenja radova na objektu proizvodno poslovne, odnosno, gospodarske namjene u vrijednosti ne manjoj od 1.000.000 € bez PDV-a, za onu poziciju za koju se kao stručnjaci nominiraju (inženjera gradilišta, voditelj radova – građevinarstvo, voditelj radova - strojarstvo, voditelj radova - elektrotehnika)

U svrhu dokazivanja stručnog iskustva za stručnjake iz podtočaka 1. do 4. ponuditelj je obvezan u ponudi dostaviti vlastoručno potpisanu Izjavu o ustupanju resursa nominiranog stručnjaka ukoliko isti nije zaposlenik ponuditelja i Životopise za svakog nominiranog stručnjaka.

Svi prethodno navedeni dokazi mogu se dostaviti u ponudi u neovjerenoj preslici te Naručitelj zadržava pravo od odabranog ponuditelja zatražiti dostavu izvornika. Rok za dostavu izvornika neće biti kraći od tri radna dana.

POVJERENSTVO ZA NABAVU